मुकुंद व लक्ष्मण के अर्द्धशतक, भारत 22 रन पीछे  
वेस्टइंडीज के साथ जारी तीसरे टेस्ट मैच के तीसरे दिन भारतीय टीम ने 64 ओवरों का खेल होने तक पांच विकेट के नुकसान पर 183 रन बना लिए थे।
सलामी बल्लेबाज अभिनव मुकुंद और भरोसेमंद वीवीएस लक्ष्मण की धैयपूर्ण शानदार अर्द्धशतकीय पारियों की बदौलत विंडसर पार्क मैदान पर वेस्टइंडीज के साथ जारी तीसरे टेस्ट मैच के तीसरे दिन शुक्रवार को भारतीय टीम ने 64 ओवरों का खेल होने तक पांच विकेट के नुकसान पर 183 रन बना लिए थे।  भारतीय टीम अभी भी पहली पारी के आधार पर वेस्टंडीज से 22 रन पीछे हैं जबकि उसके पांच विकेट अभी शेष हैं। सुरेश रैना 23 गेंदों पर नौ रन बनाकर नाबाद हैं जबकि दूसरी छोर पर कप्तान महेंद्र सिंह धोनी 13 गेंदों पर नौ रन बनाकर उनका साथ दे रहे हैं।  भारतीय टीम ने 18 रन के कुल योग पर अपने दो विकेट गंवा दिए थे लेकिन इसके बाद लक्ष्मण और मुकुंद ने और कोई नुकसान नहीं होने दिया और शुरुआती झटकों से टीम को उबारते हुए तीसरे विकेट के लिए नाबाद 98 रनों की साझेदारी की।  मुकुंद ने 149 गेंदों पर पांच चौकों की मदद से 62 रन बनाए जबकि लक्ष्मण ने 129 गेदों का सामना करते हुए 56 रन बनाए। उन्होंने तीन चौके जड़े।  42वें ओवर में मुकुंद के रूप में भारत को तीसरा झटका लगा। स्पिन गेंदबाज देवेंद्र बिशू ने उन्हें आउट किया। मुकुंद के आउट होने के बाद बल्लेबाजी करने आए विराट कोहली ने लक्ष्मण के साथ मिलकर 52 रनों की साझेदारी की। इससे आगे यह साझेदारी बढ़ती कि कप्तान डेरेन सैमी ने उन्हें अपना दूसरा शिकार बनाया। आउट होने से पहले कोहली ने 53 गेंदों का सामना करते हुए दो चौके लगाकर 30 रन बनाए।  कोहली के आउट होने के दो ओवर बाद ही लक्ष्मण भी आउट हो गए। शिवनारायण चंद्रपॉल ने उन्हें अपना शिकार बनाया।  गुरुवार के स्कोर बिना किसी नुकसान के आठ रन से आगे खेलने उतरी भारतीय टीम का पहला विकेट मुरली विजय के रूप में 13 रन के कुल योग पर गिरा। विजय फिडेल एडवडर्स की गेंद पर विकेट के पीछे कार्लटन बग के हाथों लपके गए। विजय पांच रन बना सके।  इसके बाद मेजबान सैमी ने 18 रन के कुल योग पर राहुल द्रविड़ को आउट कर भारतीय टीम को करारा झटका दिया। द्रविड़ भी पांच रन बना सके।  वेस्टंडीज की ओर से सैमी ने दो जबकि एडवर्ड्स बिशू और शिवनारायाण चंद्रपॉल ने एक-एक विकेट हासिल किए।  कैरेबियाई टीम को तीसरे दिन के पहले सत्र में उस समय करारा झटका लगा जब उसके प्रमुख गेंदबाज रवि रामपॉल को तबीयत खराब होने के कारण मैदान से बाहर जाना पड़ा। रामपॉल को उलटी हो रही थी, जिसके बाद उन्हें अस्पताल ले जाया गया है।  भारतीय टीम ने वेस्टइंडीज को दूसरे दिन गुरुवार को पहली पारी में 204 रनों पर ढेर कर दिया था। भारत के तेज गेंदबाज इशांत शर्मा ने पांच विकेट लेकर वेस्टइंडीज को इस कम स्कोर पर लपेटने में अहम भूमिका निभाई।   दूसरे दिन ही हरभजन सिंह ने 400 विकेट पूरे किए थे। कैरेबियाई टीम ने 76.3 ओवरों अपने सभी बल्लेबाजों के विकेट गंवाकर 204 रन बनाए। वेस्टइंडीज के लिए विकेटकीपर बल्लेबाज कार्लटन बाग ने सर्वाधिक 60 रन बनाए जबकि डेरेन ब्रावो ने 50 रनों की पारी खेली थी।  तीन मैचों की टेस्ट श्रृंखला में भारतीय टीम 1-0 से आगे चल रही है। उसने किंग्सटन में खेला गया पहला टेस्ट जीता था जबकि ब्रिजटाउन में खेला गया दूसरा टेस्ट मैच बराबरी पर छूटा था। इस मैच में भी बारिश के कारण काफी नुकसान हुआ था।